<classify> Akizungumza jana Dar es Salaam, Mwenyekiti wa Tamasha hilo, John Mponda alisema maandalizi ya tamasha hilo yamekamilika ambalo litafanyika kwa muda wa wiki moja kuanzia Septemba 21 hadi 27, mwaka huu.Mponda alisema katika vikundi 65 vilivyothibitisha kushiriki tamasha hilo, vikundi 59 ni kutoka ndani ya Tanzania na vikundi sita kutoka nchi za Kenya, Namibia, Afrika Kusini, Korea, Congo na Zimbabwe.Alivitaja vikundi mbalimbali vitakavyopamba tamasha hilo kuwa ni ngoma za asili, maigizo, sarakasi, mazingaombwe, muziki wa kisasa na kiasili, sanaa za ufundi na maonesho ya bidhaa mbalimbali.Mponda alisema kaulimbiu ya tamasha hilo ni Sanaa na Utamaduni katika Uchaguzi Huru na wa Amani ambalo pia litabeba mada ndogo ndogo zikazotolewa kupitia kongamano na warsha zitazohusu haki za binadamu, rushwa na kupinga mauaji ya watu wenye ulemavu wa ngozi.Vilevile alitoa mwito kwa wadau mbalimbali wa sanaa, kampuni, taasisi za serikali na zisizo za kiserikali kujitokeza kwa wingi kudhamini tamasha hilo ambalo hufanyika kila mwaka ili liwe bora na kimataifa zaidi.Viingilio katika tamasha hilo litakalofanyika katika viwanja vya Taasisi ya Sanaa na Utamaduni TaSuBa ambao ndio waandaaji wa tamasha hilo, vitakuwa Sh 3,000 kwa wakubwa, watoto Sh 1,000 na wageni ambao sio Watanzania watalipa Sh 5,000.Tamasha la Kimataifa la Sanaa na Utamaduni Bagamoyo liliasisiwa mwaka 1981 na kilichokuwa Chuo cha Sanaa Bagamoyo, sasa TaSuBa kwa lengo la kuwapa wanafunzi nafasi ya kuonesha kwa vitendo yale waliojifunza.  <topic>: MICHEZO 